Malatinec, Roman, poslanec NR SR (2023-12-14):
Ďakujem, kolegovia. Skôr než prednesiem dva pozmeňujúce návrhy, dovoľte, aby som ich odôvodnil, čo sa týka tohto zákona. Prvé znenie bude, pozmeňujúcim návrhom sa navrhuje zachovať súčasné postavenie Kancelárie prezidenta Slovenskej republiky a Kancelárie Národnej rady Slovenskej republiky. Viac potom v pozmeňujúcom návrhu. A ďalší pozmeňujúci návrh podpísaný kolegami poslancami, tak ako je predpísané, pätnásť poslancov podpísali tieto návrhy, obidva. Dovoľte, aby som bol troška obšírnejší, čo sa týka ďalšieho bodu. Budeme upravovať pozmeňujúci návrh, ale odôvodním ho. V praxi sa mimoriadne často vyskytujú prípady, kedy orgány uvedené v § 5 ods. 2 žiadajú Ministerstvo hospodárstva Slovenskej republiky o predĺženie lehoty na vyjadrenie k žiadosti o vydanie povolenia na obchodovanie s výrobkami obranného priemyslu (ďalej len „povolenie na obchodovanie“) a povolenia na sprostredkovateľskú činnosť s výrobkami obranného priemyslu (ďalej len „povolenie na sprostredkovateľskú činnosť“), ako aj k žiadosti o udelenie licencie na dovoz výrobkov obranného priemyslu (ďalej len „dovozná licencia“) a k žiadosti o udelenie licencie na vývoz výrobkov obranného priemyslu (ďalej len „vývozná licencia“), pretože z objektívnych dôvodov vzhľadom na špecifický charakter zisťovaných a preverovaných skutočností je v zákone uvedená lehota 30 dní na predloženie ich vyjadrenia nedostačujúca. Prerušením konania bude vytvorený dostatočný časový priestor, aby príslušné orgány mali dostatok času na prípravu kvalifikovaného vyjadrenia, a to najmä vyjadrenia týkajúceho sa zahraničnopolitických alebo bezpečnostných záujmov Slovenskej republiky, ktoré sú dôvodom na zamietnutie žiadosti o vydanie povolenia na obchodovanie a povolenia na sprostredkovateľskú činnosť a žiadosti o udelenie dovoznej licencie a udelenie vývoznej licencie, a od ktorého závisí rozhodnutie Ministerstva hospodárstva Slovenskej republiky o žiadosti o vydanie predmetného povolenia a o žiadosti o udelenie príslušnej licencie. Pán predsedajúci, poprosím, aby ste mi zastavili čas. Prednesiem obidva pozmeňujúce návrhy. Pozmeňujúci návrh poslanca Národnej rady Slovenskej republiky Romana Malatinca k vládnemu návrhu zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony (tlač 90). 1. V čl. I bode 19 v § 21 ods. 2 sa za slovom „odvetví“ čiarka nahrádza slovom „a“ a za slovom „služba“ sa vypúšťa čiarka a slová „Kancelária prezidenta Slovenskej republiky a Kancelária Národnej rady Slovenskej republiky“. 2. V čl. I bode 22 (§ 22) sa vypúšťa odsek 6. Nasledujúci odsek sa primerane preznačí a vykoná sa súvisiaca legislatívnotechnická úprava úvodnej vety novelizačného bodu a vety o preznačení doterajších odsekov. Pozmeňujúci návrh č. 2. Poslanec Národnej rady Slovenskej republiky Roman Malatinec k vládnemu návrhu zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a ktorým sa menia a dopĺňajú niektoré zákony (tlač 90). V čl. VIII sa za bod 12 vkladá nový bod 13, ktorý znie: „13. V § 42 ods. 2 sa na konci pripája táto veta: „Ministerstvo hospodárstva preruší konanie okrem dôvodov podľa všeobecného predpisu o správnom konaní25), aj ak orgány uvedené v § 5 ods. 2 požiadajú ministerstvo hospodárstva o predĺženie lehoty na vyjadrenie uvedenej v § 5 ods. 4 a v § 17 ods. 2.“ (Doterajší bod 13 sa označuje ako bod 14, pozn. red.) Ďakujem veľmi pekne.